ΓΡΑΠΤΗ ΕΡΩΤΗΣΗ E-3539/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(25 Νοεμβρίου 1998)

Θέμα: Σχέδιο για την κατασκευή του φράγματος Castrovido (Palacios de la Peña, Burgos - Ισπανία)

Το Υπουργείο Δημοσίων Έργων της Ισπανίας σχεδιάζει την κατασκευή φράγματος επί της κοίτης του ποταμού Arlanza, στην επαρχία του Burgos, χωρητικότητος 111 κυβικών εκατόμετρων. Το φράγμα αυτό αποτελεί σοβαρή περιβαλλοντική υποβάθμιση για μία ορεινή περιοχή, και θα πλήξει διάφορους άλλους δήμους, και ειδικότερα τον Δήμο Palacios de la Peña, οι οποίοι θα καλυφούν από τα νερά.

1. Γνωρίζει η Επιτροπή την κατάσταση αυτή;

2. Μπορεί να ανακοινώσει η Επιτροπή εάν χορήγησε κάποια κοινοτική χρηματοδότηση για την υλοποίηση του έργου αυτού;

3. Μπορεί να ζητήσει η Επιτροπή πληροφορίες σχετικά με τα μέτρα που προβλέπονται από τις αρμόδιες αρχές ώστε να εξασφαλισθεί ότι το έργο αυτό δεν θα έχει σοβαρές περιβαλλοντικές επιπτώσεις και δεν θα υποβαθμίζει την ποιότητα ζωής των κατοίκων της ορεινής αυτής περιοχής;

4. Τί μέτρα σκοπεύει να λάβει η Επιτροπή ώστε να εξασφαλισθεί η ορθή τήρηση της κοινοτικής οδηγίας σε περιβαλλοντικά θέματα και, ειδικότερα των οδηγιών:

α) 85/337/ΕΟΚ(1) σχετικά με την αξιολόγηση των επιπτώσεων ορισμένων δημόσιων και ιδιωτικών προγραμμάτων επί του περιβάλλοντος;

β) 90/313/ΕΟΚ(2) σχετικά με την ελεύθερη ενημέρωση σε θέματα περιβάλλοντος;

γ) 92/43/ΕΟΚ(3) σχετικά με τη διατήρηση των φυσικών βιοτόπων και της δασικής χλωρίδας και πανίδας;

5. Μπορεί η Επιτροπή να μας ενημερώσει σχετικά με την παρακολούθηση του θέματος αυτού;

Απάντηση της κας Bjerregaard εξ ονόματος της Επιτροπής

(8 Φεβρουαρίου 1999)

1. Η Επιτροπή δεν έχει υπ'όψει της αυτά στα οποία αναφέρονται τα Αξιότιμα Μέλη του Κοινοβουλίου.

2. Το έργο του φράγματος στο Castrovido δεν χρηματοδοτήθηκε, ούτε από το Ευρωπαϊκό Ταμείο Περιφερειακής Ανάπτυξης, ούτε από το Ταμείο Συνοχής.

3.-4. Η οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον προβλέπει, στο άρθρο 2, ότι τα έργα που ενδέχεται να έχουν σημαντικές επιπτώσεις στο περιβάλλον πρέπει να υπόκεινται σε εκτίμηση των επιπτώσεών τους, πριν από τη χορήγηση της άδειας. Η διάταξη αυτή εφαρμόζεται στα έργα που απαριθμούνται στα παραρτήματα Ι και ΙΙ της οδηγίας. Το παράρτημα ΙΙ σημείο 10 στ) αναφέρει την κατασκευή φραγμάτων. Σύμφωνα με το άρθρο 4 παράγραφος 2 της οδηγίας, τα έργα που ανήκουν σε μια από τις κατηγορίες που απαριθμούνται στο παράρτημα ΙΙ, υπόκεινται σε εκτίμηση των περιβαλλοντικών επιπτώσεών τους, όταν το ενδιαφερόμενο κράτος μέλος θεωρεί ότι τα χαρακτηριστικά τους το επιβάλλουν.

Η οδηγία 90/313/ΕΟΚ του Συμβουλίου της 7ης Ιουνίου 1990 για την ελευθερία πρόσβασης στις πληροφορίες τις σχετικές με το περιβάλλον, προβλέπει στο άρθρο 3 ότι οι δημόσιες αρχές οφείλουν να θέτουν στη διάθεση κάθε φυσικού ή νομικού προσώπου που υποβάλει σχετικό αίτημα, τις σχετικές με το περιβάλλον πληροφορίες, χωρίς αυτό να είναι υποχρεωμένο να αποδείξει συμφέρον. Βάσει των στοιχείων και μόνον που αναφέρονται στη γραπτή ερώτηση, η Επιτροπή δεν είναι σε θέση να αποφανθεί κατά πόσον οι ισπανικές αρχές απετέλεσαν τον αποδέκτη αιτήσεως για πρόσβαση στις πληροφορίες και δεν ανταποκρίθηκαν δεόντως στο εν λόγω αίτημα.

Η ζώνη που θα κατακλυσθεί από το φράγμα δεν χαρακτηρίσθηκε από τις ισπανικές αρχές ως ζώνη ειδικής προστασίας για τα πτηνά κατά την έννοια του άρθρου 4 της οδηγίας 79/409/ΕΟΚ του Συμβουλίου της 2 Ιουνίου 1979 περί της διατηρήσεως των αγρίων πτηνών(4). Ούτε εξάλλου χαρακτηρίσθηκε ως σημαντική ζώνη για πτηνά στην Ευρώπη. Η περί ης ο λόγος ζώνη δεν περιλαμβάνεται στον ισπανικό κατάλογο των τοποθεσιών προς ενσωμάτωση στο δίκτυο Natura 2000, ο οποίος γνωστοποιήθηκε από τις ισπανικές αρχές σύμφωνα με το άρθρο 4 της οδηγίας 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας. Υπό τις συνθήκες αυτές και βάσει των στοιχείων και μόνο στα οποία αναφέρεται η παρούσα γραπτή ερώτηση, η Επιτροπή δεν είναι σε θέση να αποφανθεί για το εφαρμοστέον των προαναφερθεισών οδηγιών στην προκειμένη περίπτωση.

Η Επιτροπή θα προβεί στις αναγκαίες επαφές προκειμένου να ελέγξει εάν η οδηγία 85/337/ΕΟΚ εφαρμόστηκε ορθά στην περίπτωση στην οποία αναφέρεται η παρούσα γραπτή ερώτηση.

5. Η Επιτροπή δεν θα παραλείψει να ενημερώσει τα Αξιότιμα Μέλη του Κοινοβουλίου για το αποτέλεσμα των διαβημάτων της.

(1) ΕΕ L 175 της 5.7.1985, σελ. 40.

(2) ΕΕ L 158 της 23.6.1990, σελ. 56.

(3) ΕΕ L 206 της 22.7.1992, σελ. 7.

(4) ΕΕ L 103 της 25.4.1979.